[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000006", "text": "Siwrnai \u2018Discovery\u2019 Ben: safbwynt gwirfoddolwr"}, {"text_idx": "#000007", "text": "Mae Korina Tsioni yn rhoi adolygiad cyflym o 2020 gan y ti\u0302m Buddsoddi mewn Gwirfoddolwyr ac yn rhannu\u2019r stori am siwrnai wirfoddoli Ben y myfyriwr."}, {"text_idx": "#000008", "text": "Ni fyddwn ni byth yn anghofio 2020, mae hynny\u2019n sicr. Blwyddyn ddwys, pan ofynnwyd i ni aros mewn ac aros yn llonydd. Pan mai\u2019r peth iawn i\u2019r rhan fwyaf ohonon ni ei wneud oedd dim byd, ar yr un pryd, roedden ni eisiau cyfrannu, i wneud cymaint a\u0302 phosibl i helpu eraill."}, {"text_idx": "#000009", "text": "Yn ystod yr argyfwng, gwnaeth miloedd o bobl ymateb i geisiadau eu cymunedau am help. Ym mis Mawrth yn unig, gwnaeth 10,358 o wirfoddolwyr gofrestru ar wefan Gwirfoddoli Cymru i wirfoddoli\u2019n lleol: gyrwyr, cludwyr presgripsiynau, gweithwyr gofal, pobl a oedd yn siopa, cyfeillachwyr dros y ffo\u0302n, a phob un ohonynt yn arwyr lleol a helpodd eu cymdogion a\u2019r rhai mwyaf agored i niwed yn ystod y cyfnod anodd hwn."}, {"text_idx": "#000010", "text": "Mae\u2019n rhaid i mi fynegi pa mor ddiolchgar mae ti\u0302m Gwirfoddoli CGGC am bopeth y mae gwirfoddolwyr wedi\u2019i wneud, ac yn parhau i\u2019w wneud, i\u2019n cymunedau ni. Hoffwn amlygu hefyd y cymorth amhrisiadwy gan gymheiriaid mewn awdurdodau lleol a Chynghorau Gwirfoddol Sirol yng Nghymru. Diolch i\u2019r holl gymheiriaid sy\u2019n gweithio mor galed ac yn gwneud gwaith mor wych. Rwy\u2019n dysgu cymaint oddi wrthych chi ac mae\u2019n bleser gweithio gyda chi."}, {"text_idx": "#000011", "text": "Drwy weithio ar y safon Buddsoddi mewn Gwirfoddolwyr (Saesneg yn unig) y flwyddyn hon, cefais gyfle i nid yn unig weithio\u2019n fwy agos gyda\u2019r Cynghorau Gwirfoddol Sirol yng Nghymru, ond hefyd gyda llawer o fudiadau gwirfoddol yng Nghymru sydd wedi cyflawni\u2019r safon hon."}, {"text_idx": "#000012", "text": "Os ydych chi\u2019n fudiad gwirfoddol yn y DU, mae\u2019r safon Buddsoddi mewn Gwirfoddolwyr yn cynnig fframwaith delfrydol i chi asesu ansawdd eich gwaith o ran rheoli a chynnwys gwirfoddolwyr, profi a gwella effeithiolrwydd eich gwaith gyda gwirfoddolwyr, a gwella enw da eich mudiad. Mae cyflawni\u2019r safon yn dangos i\u2019ch gwirfoddolwyr \u2013 a darpar wirfoddolwyr \u2013 gymaint rydych chi\u2019n eu gwerthfawrogi ac yn rhoi hyder iddynt yn eich gallu i ddarparu profiad gwirfoddoli heb ei ail."}, {"text_idx": "#000013", "text": "Un o\u2019r mudiadau hyn yw Discovery. Wedi\u2019i leoli yn Abertawe, mae\u2019r mudiad hwn a arweinir gan wirfoddolwyr yn ceisio cyfoethogi bywydau pobl drwy wirfoddoli! Dyma stori Ben, gwirfoddolwr gyda \u2018Discovery\u2019, a rannwyd gyda ni\u2019n gynharach y flwyddyn hon cyn y pandemig."}, {"text_idx": "#000017", "text": "Elusen a arweinir gan fyfyrwyr yw \u2018Discovery\u2019 sy\u2019n cyfoethogi bywydau pobl dan anfantais, yn herio gwahaniaethu ac yn cynorthwyo pobl anabl. Mae ganddyn nhw dros 600 o wirfoddolwyr yn gweithio ar draws mwy na 30 o brosiectau, o gwmpas Abertawe ac yn Zambia."}, {"text_idx": "#000018", "text": "Gwnaethant gymryd Ben fel gwirfoddolwr rheolaidd, tymor byr, gan roi hyfforddiant cynefino iddo a\u2019i gofrestru ar gwrs diogelu. Cafodd amrediad o dasgau prosesu data eu haseinio iddo, a chytunwyd ar oriau dyddiol."}, {"text_idx": "#000020", "text": "Fel y digwyddodd hi, gwnaeth gwirfoddoli gyda \u2018Discovery\u2019 magu hyder Ben yn fawr. Mae\u2019n wirfoddolwr gyda phrosiect \u2018Community Meal\u2019, a chyda \u2018Buddied Reading\u2019, sy\u2019n cefnogi plant i ddarllen mewn ysgol gynradd leol. Mae\u2019n cynorthwyo aelodau eraill o\u2019r gymuned i gymdeithasu, gan gynnwys oedolion anabl."}, {"text_idx": "#000021", "text": "A gellir olrhain hyn i gyd yn o\u0302l i\u2019r ffaith bod \u2018Discovery\u2019 wedi derbyn Grant Gwirfoddoli Cymru, ac wedi defnyddio\u2019r cyllid i gyflogi gweithiwr recriwtio gwirfoddol. Heb y gweithiwr hwn, ni fyddai\u2019r cymorth cyson sydd ei angen i recriwtio gwirfoddolwyr yno."}, {"text_idx": "#000022", "text": "Nawr, mae gan Ben waith a phrosiectau gwych ar ei CV, ac mae\u2019n parhau i fod yn y brifysgol hefyd! Mae\u2019n rhoi\u2019r clod i \u2018Discovery\u2019 am ei gadw ar ei gwrs, ac mae \u2018Discovery\u2019 yn rhoi\u2019r clod i Grant Gwirfoddoli Cymru am eu helpu nhw i helpu gwirfoddolwyr. Mae i\u2019r gwrthwyneb i\u2019r cylch cythreulig! Mae\u2019n gylch o gymorth, cydlyniant cymdeithasol, cymuned a darganfod."}, {"text_idx": "#000023", "text": "Yn ystod 2020, bu timau Buddsoddi mewn Gwirfoddolwyr yn gweithio gyda chymheiriaid allanol ar ddiweddaru ac ailwampio\u2019r safon. Bydd y safon ddiwygiedig ar ei newydd wedd yn cael ei lansio yn ystod 2021."}, {"text_idx": "#000026", "text": "Mae\u2019r timau Buddsoddi mewn Gwirfoddolwyr yn parhau i ddarparu gwasanaethau ar gyfer cwsmeriaid hen a newydd yn ystod COVID-19. Mae\u2019r ddarpariaeth wedi\u2019i haddasu er mwyn gwneud gweithdai ac asesiadau ar-lein. Mae hyn wedi galluogi teithiau safon ansawdd llawn i gael eu cyflawni a\u2019u cwblhau ar-lein."}, {"text_idx": "#000027", "text": "Rydyn ni hefyd wedi bod yn cyflwyno digwyddiadau a gweithdai Buddsoddi mewn Gwirfoddolwyr ar-lein am ddim, gan estyn allan i\u2019r sector, hyrwyddo\u2019r safon a chysylltu pobl sydd a\u0302 diddordeb mewn rheoli gwirfoddolwyr. Cynhaliwyd ein digwyddiad diwethaf ym mis Tachwedd 2020, fel rhan o ddigwyddiadau #DyddMawrthSicrhauAnsawdd."}, {"text_idx": "#000028", "text": "Ar y diwrnod, cawsom aseswyr a chyflawnwyr Buddsoddi mewn Gwirfoddolwyr yn trafod pwysigrwydd sicrhau ansawdd cyn, yn ystod ac ar o\u0302l yr argyfwng. Mae cymheiriaid o Gynghorau Gwirfoddol Sirol, aseswyr a chyflawnwyr wedi rhannu eu profiadau o\u2019r safon ac wedi egluro buddion y broses, gan amlygu\u2019r cryfderau y gwnaethant eu hennill yn ystod y broses a\u2019u rhoddodd nhw mewn sefyllfa gryfach i wynebu\u2019r argyfwng."}]